Skerlecz programja
Zágrábban a múlt héten
Egy sugaras délelőtt
Báró Skerlecz Ivánba
Egy horvát úr belelőtt.

Mint olvasom, a báró
Akkor kapta a golyót,
Amikor a kocsiból
A nép közé kihajolt.

Kárán tanul az okos,
S ezek után biztos,
Nem hajol ki többet a
Derék kormánybiztos.

Ellenben, mint olvasom,
Ezen báró Skerlecz,
Ha felgyógyul, egy fontos
Szónoklatot tervez.

S híre jár, hogy Zágrábban
Kiváncsian várják,
Skerlecz hogyan ontja majd
Szónoklata árját.

Várják, hogy a helyzetről
Mily szavakat mormog,
S mint fejti ki a horvát
Alkotmány-reformot.

Én azt hiszem, hogy nem is
Nagyon nehéz lenne
Kisütni e reformról,
Hogy mi lesz majd benne?

Feláll Skerlecz s szólni fog
Zengzetes szláv nyelven:
"Opasno je van se nag-
Nuti - az én elvem!"
Versek